Afrikaans: As gevolg van ’n gebrek aan fondse, kapasiteit, kundigheid en ondervinding kan die Khomas Streeksraad nie die funksies, soos vereis word van streeksrade, uitvoer nie. In vergelyking hiermee is die Windhoek Plaaslike Owerheidsraad wat betref grootte, finansies en kundigheid in ’n baie beter posisie. Tans bestaan daar byna geen samewerking tussen genoemde twee liggame nie. Daar sal voorgestel word dat ’n ‘stad-streeksraad’ tot stand moet kom wat die gesamentlike administrasie van die Windhoek Plaaslike Owerheidsraad se gebied en die Khomas Streeksraad se stedelike randgebiede, nedersettings en landelike gebiede moontlik sal maak. Die verwagting is dat hierdie voorgestelde gesamentlike administrasie van die gebied beplanningprosesse sal vereenvoudig en besluitneming sal bespoedig.